Musiqi albomu

Musiqi albomu — musiqiçinin və ya qrupun peşəkar səviyyədə hazırladığı musiqi əsərləri toplusu. Albom formatı müasir musiqi sənayesində əsas kommersiya məhsulu hesab edilir.

Albomun fiziki nüsxəsi adətən qablaşdırma, üz qabığı və daxili materiallardan təşkil olunur. Üz qabığında adətən estetik dəyərə malik təsvir əks olunur. Daxili materiallara foto-şəkillər, təfsilatlı məlumat vərəqləri və s. daxildir.

Albomun kommersiya uğuru üçün marketinq strategiyası mühüm əhəmiyyət daşıyır. Sənətçilər öncədən seçilmiş hit potensialına malik mahnıları sinql formatında təqdim edərək dinləyicilərin marağını cəlb edirlər. Musiqi şirkətləri ilə bağlanan müqavilələr albomun satışı və təşviqatı üçün zəruri şərtdir. Videokliplərin istehsalı, bir qayda olaraq, sinql statusuna malik musiqi əsərləri üçün həyata keçirilir. İqtisadi səmərəlilik baxımından, musiqi şirkətləri albomda yer alan bütün kompozisiyalar üçün videomaterial hazırlanmasını məqsədəuyğun hesab etmir.

Delüks versiyalar albomun standart versiyasından sonra təqdim edilən genişləndirilmiş nəşrlərdir. Bu versiyalara əlavə mahnılar, canlı ifalar və akustik versiyalar daxil edilir. Müasir dövrdə albomlar həm fiziki daşıyıcılarda (CD, vinil, kaset), həm də rəqəmsal platformalarda yayımlanır.

 Haqqında 
Müasir musiqi sənayesində sənətçilərin yaradıcılıq prosesi sistematik və ardıcıl mərhələlərdən ibarətdir. Professional müğənnilər konsert proqramlarını yekunlaşdırdıqdan sonra yeni musiqi əsərlərinin hazırlanmasına başlayırlar. Müasir albomların strukturu əsasən 12-13 kompozisiyadan formalaşır. Sənətçilər orta hesabla iki-üç il intervalla dinləyicilərə yeni albomlar təqdim edirlər. Mahnıların yaradılması prosesində müğənnilər peşəkar prodüserlərlə əməkdaşlıq edirlər. Musiqi prodüseri anlayışı əsasən musiqi əsərlərinin yazılması, istehsalı və bədii istiqamətinin idarə edilməsi prosesini həyata keçirən mütəxəssislərə aid edilir.  Musiqi əsərlərinin yaradılması səsyazma studiyalarında reallaşdırılır.

Professional musiqiçilər öz yaradıcılıq kataloqlarını yeni məzmunla zənginləşdirməyə üstünlük verirlər. Əvvəlki albomlarında yer almış kompozisiyaların təkrar istifadəsindən imtina edilir. Tanınmış musiqiçilərin yeni albomları onların yaradıcılıq təkamülünün göstəricisidir. Albomla birgə ifaçının musiqi üslubu və vizual təqdimatında yenilənmə müşahidə olunur.

Albomun rəsmi satışa çıxmasından əvvəl ölkənin müxtəlif coğrafi məkanlarında yerləşən musiqi mağazalarında dinləyicilərin iştirakı ilə xüsusi dinləmə sessiyaları təşkil edilir. Bu tədbirlər musiqiçinin şəxsi təşəbbüsü ilə reallaşır. İfaçının pərəstişkarları bu məkanlarda toplaşaraq yeni albomun audio materialı ilə tanış olmaq imkanı əldə edirlər.

Audio platformalarında səs keyfiyyəti arasında əhəmiyyətli fərqlər mövcuddur. "Spotify" platformasında albomlar nisbətən məhdud 320kbps (premium) formatında təqdim edildiyi halda, "Qobuz" və "Tidal" kimi xidmətlər dinləyicilərə 24-bit/44.1kHz Flac formatında yüksək dəqiqlikli audio material təklif edir.

Musiqi sənayesində albom buraxılışı və konsert fəaliyyəti bir-biri ilə sıx əlaqədədir. İfaçılar yeni albomlarının təqdimatından əvvəl və ya dərhal sonra dünya miqyaslı konsert turlarına başlayır. Bu turlar adətən bir il ərzində davam edir və albomun təbliğatında mühüm əhəmiyyət daşıyır.

Yaponiya bazarı özünəməxsus xüsusiyyətləri ilə fərqlənir. Səsyazma şirkətləri Yaponiya üçün nəzərdə tutulmuş buraxılışlara əlavə mahnılar daxil edir. Bu ölkədə musiqi daşıyıcılarının - CD və vinillərin qiyməti digər regionlarla müqayisədə xeyli yüksəkdir. Nəticədə, xüsusi bonus trekləri əldə etmək istəyən dinləyicilər Yaponiya versiyalarını yüksək qiymətə əldə etmək məcburiyyətində qalır.

Kommersiya albomları tərkibində müxtəlif ritmik elementlər ehtiva edir. Bu kateqoriyadan olan albomlar geniş dinləyici kütləsinə və konsert fəaliyyətindən gəlir əldə etməyə istiqamətlənib. Məsələn, "Graduation" albomunda bu xüsusiyyətlər müşahidə olunur.

İfaçıların vizual təqdimatı, davranış modelləri və media platformalarındakı reprezentasiyası marketinq mütəxəssisləri tərəfindən işlənilir.

Cənubi Koreyanın müasir musiqi sənayesində qız və oğlan qrupları əhəmiyyətli maliyyə resursları formalaşdırır. Böyük korporasiyalar bu tipli musiqi kollektivlərinin yaradılması və idarə edilməsi vasitəsilə gəlir əldə edirlər. İfaçıların seçimi, təlimi və repertuarın hazırlanması peşəkar menecment tərəfindən həyata keçirilir. İfaçı heyəti üçün xoreoqrafiya, vokal və səhnə davranışı üzrə məşqlər təşkil edilir.

 Həmçinin bax 
 Minialbom

 İstinadlar 

 Xarici keçidlər 


Kateqoriya:Media formatları